《自河南入关所经皆秦汉旧迹车中无事因仿香山新乐府体率成十章 其三 贾谊墓》
清代·洪亮吉

西京执戟郎，绿鬓忽已皓。太宗爱老臣乃少，武皇爱少臣复老。

坐令人惜贾洛阳，怀奇亦不值武皇。灌婴周勃哙伍耳，是老秃翁何足详。

长沙西来对宣室，汉皇才高殊自失。固知尚鬼由楚人，因从楚来询鬼神。

鬼神之言亦陈戒，汉廷惟生识成败。君不见，微吟贾生赋，车过洛阳界，坟荒无人碑已坏。

纷纷何况里中儿，我亦少年先下拜。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。